Qirg‘izistonda bugun hukumatning yangi tarkibi tayinlanishi mumkin

Qirg‘iziston parlamenti bugun vazirlar mahkamasining yangi tarkibini tayinlash to‘g‘risidagi masalasini muhokama etish uchun navbatdan tashqari yig‘ilish o‘tkazadi. Bu haqda TASS parlament matbuot xizmatiga asosan xabar bermoqda.
"Navbatdan tashqari yig‘ilish spiker Dostonbek Jumabekov tomonidan chiqarilgan qaror asosida chaqiriladi", - deya ma'lum qilishgan matbuot xizmatidan. Xizmat xodimlari so‘zlariga ko‘ra, kun tartibiga “hukumat tarkibi, dasturi va tuzilmasini tasdiqlash to‘g‘risidagi” masalalar kiritilgan. Qirg‘iziston qonunchiligiga ko‘ra, vazirlar mahkamasi rahbari lavozimiga nomzod hukumat tarkibi va tuzilmasi loyihasini deputatlar ko‘rib chiqishi uchun taqdim etadi.
Avvalroq Qirg‘iziston parlamentidagi ko‘pchilik koalitsiyasi prezident apparati rahbari Muhammadkaliy Abulg‘oziyev nomzodini hukumat rahbari lavozimiga taklif etgandi.
Respublika parlamentida hukmron koalitsiyaga Sotsial-demokratik partiya va “Respublika – Ata Jurt”, “Bir Bo‘l”, “Qirg‘iziston” partiyalari fraksiyasi kiradi. Ularga 120 deputatlik mandatidan 96tasi tegishli. Muxolifatdan esa "Ata Meken" hamda "Onuguu- Progress" fraksiyalari bor.
Eslatib o‘tamiz, kecha Qirg‘iziston prezidenti Sooronbay Jeenbekov Sapar Isoqov hukumatining iste'fosi to‘g‘risidagi farmonni imzoladi. Farmonga ko‘ra, bosh vazir, bosh vazir o‘rinbosarlari lavozimini egallab turgan shaxslar, hukumat a'zolari yangi vazirlar mahkamasi shakllantirilgunga qadar iste'foga chiqadi. Prezident farmoni darhol kuchga kirdi.
Avvalroq Qirg‘iziston parlamenti deputatlari bosh vazir Sapar Isoqov boshchiligidagi hukumatga ishonchsizlik votumi bildirgandi. Parlament yig‘ilishi vaqtida 101 nafar deputat 2017 yil avgustida tayinlangan hukumatga ishonchsizlik bildirgan, faqat 5 kishi joriy hukumatni yoqlagan.